আবু মিখনাফ

**লুত ইবনে ইয়াহিয়া ইবনে সাঈদ আল-আযদি**  (; –১৭০ হি/৭৮৭ খ্রি) ছিলেন প্রাথমিক যুগের একজন মুসলিম পণ্ডিত ও ইতিহাসবিদ, যিনি নিজের কুনিয়াত **আবু মিখনাফ** নামে সর্বাধিক পরিচিত। তিনি শিয়া প্রভাবিত ঐতিহাসিক হিসেবে প্রসিদ্ধ ছিলেন। ইতিহাস রচনার ক্ষেত্রে আবু মুখনিফ তাঁর শিক্ষকদের রচনাশৈলীর দ্বারা ব্যাপক প্রভাবিত হয়েছেন; বিশেষ করে মুহাম্মদ ইবনে ইসহাক ও সাইফ ইবন উমরের সংকলনধর্মী গ্রন্থসমূহের রচনাশৈলী তাঁর লেখায় স্পষ্টভাবে প্রতিফলিত হয়। তিনি তাঁদের থেকে ঐতিহাসিক বর্ণনা গ্রহণ করতেন এবং তথ্য বর্ণনার ক্ষেত্রে তাঁদের পদ্ধতি অনুসরণ করতেন।

আবু মুখনিফ উমাইয়া শাসকদের প্রতি বিরূপ মনোভাবের জন্য পরিচিত ছিলেন এবং আব্বাসীয় খলিফাদের দরবারে তিনি ঘনিষ্ঠজন হিসেবে গণ্য হতেন। বিশেষ করে খলিফা আল-মাহদির যুগে তিনি শিয়া ফকিহদের মধ্যে অন্যতম প্রধান ব্যক্তি হিসেবে পরিচিত ছিলেন। ইতিহাসবিদ আল-ইয়াকুবি উল্লেখ করেন: “আল-মাহদির যুগে ফকিহদের মধ্যে ছিলেন আবু মুখনিফ লুত ইবনে ইয়াহইয়া।

ইতিহাসচর্চায় বিশেষ করে ইরাকের ইতিহাস সংরক্ষণে আবু মুখনিফ অত্যন্ত সক্রিয় ছিলেন। ইবনে নাদিম তাঁর সম্পর্কে বলেন: “ইরাকের অবস্থা, ইতিহাস ও বিজয় সম্পর্কে আবু মুখনিফ অন্যদের তুলনায় অধিক লিখেছেন; খোরাসান, হিন্দ (ভারত) ও পারস্য সম্পর্কে লিখেছেন আল-মাদায়িনি এবং হিজাজ ও সিরাত বিষয়ে লিখেছেন আল-ওয়াকিদি। তবে শামের বিজয়াভিযান সম্পর্কে তাঁরা সবাই লেখালেখি করেছেন।

তিনি প্রসিদ্ধ ইতিহাসবিদ সাইফ ইবনে উমরের সমসাময়িক ছিলেন। তবে দুর্ভাগ্যজনকভাবে তাঁর নিজস্ব রচনাগুলোর কোনোটি আজ সংরক্ষিত নেই। বর্তমানে যে সব মুদ্রিত গ্রন্থ তাঁর নামে প্রচলিত আছে, সেগুলোর সত্যতা নিয়ে সন্দেহ রয়েছে। কারণ সেসবের ভাষা ও রচনাশৈলী তাঁর যুগের সঙ্গে সামঞ্জস্যপূর্ণ নয় এবং ইমাম তাবারি যে বর্ণনাগুলো তাঁর সূত্রে উদ্ধৃত করেছেন, সেগুলোর সঙ্গেও মিল পাওয়া যায় না। শিয়ারা তাঁকে নির্ভরযোগ্য ও উচ্চমর্যাদাসম্পন্ন ইমামদের অন্তর্ভুক্ত মনে করে। কিন্তু সুন্নি রিজাল শাস্ত্রের ইমামগণ সর্বসম্মতিক্রমে তাঁর সমালোচনা করেছেন এবং তাঁকে “মাতরুকুল হাদিস” (পরিত্যাজ্য বর্ণনাকারী) হিসেবে অভিহিত করেছেন। তাঁদের মতে, তিনি অজ্ঞাত ব্যক্তিদের কাছ থেকে বর্ণনা গ্রহণ করতেন। তবে ইতিহাসবিদ তাবারি তাঁর ইতিহাসগ্রন্থে বিশেষত সিফফিনের যুদ্ধ, উমাইয়া যুগের ইতিহাস ও উটের যুদ্ধ-পরবর্তী ঘটনাবলির বর্ণনার ক্ষেত্রে আবু মুখনিফের ওপর ব্যাপকভাবে নির্ভর করেছেন। ইমাম তাবারির ইতিহাসগ্রন্থে আবু মুখনিফের বর্ণনার সংখ্যা প্রায় ৫৮৫টি বলে উল্লেখ করা হয়েছে।

আবু মুখনিফ দৃঢ় শিয়া মতাবলম্বী ছিলেন। তাঁর বর্ণনাসমূহ সম্পর্কে সমসাময়িক গবেষক ইয়াহিয়া ইবনে ইব্রাহিম আল-ইয়াহইয়া একটি স্বতন্ত্র গ্রন্থ রচনা করেছেন, যার নাম দেওয়া হয়েছে “*মারওয়িয়াত আবি মুখনিফ ফি তারিখিল তাবারি*।” এই গ্রন্থে ইয়াহিয়া শাস্ত্রীয় পদ্ধতিতে আবু মুখনিফের কিছু সনদের বিশ্লেষণ ও সমালোচনা উপস্থাপন করেছেন। 
## জীবনী
আবু মিখনাফ আনুমানিক ৭২৮ সালে জন্মগ্রহণ করেন। তবে জন্ম ও মৃত্যুসাল সম্পর্কে অনেক মতভেদ রয়েছে। তাঁর আসল নাম হল লুত; যদিও তিনি আবু মিখনাফ নামেই সর্বাধিক পরিচিত। তাঁর পিতা ছিলেন ইয়াহইয়া ইবনে সাঈদ ইবনে মিখনাফ, যিনি কুফার প্রভাবশালী আজ্দ গোত্রের একটি অভিজাত বংশের সদস্য ছিলেন। তাঁর পিতামহ মিখনাফ ইবনে সুলাইম ছিলেন আজ্দ গোত্রের একজন প্রভাবশালী নেতা এবং ৬৫৭ সালে সংঘটিত সিফফিনের যুদ্ধে খলিফা আলির (শা. ৬৫৬–৬৬১ খ্রি.) সেনাবাহিনীতে তিনি নিজ গোত্রের সেনাদের কমান্ডার ছিলেন।

বর্ণিত আছে যে, মিখনাফ ইবনে সুলাইম ছিলেন আয়িশার মাতৃসম্পর্কীয় চাচাতো ভাই। তিনি পরবর্তীতে ৬৮৫ সালে সংঘটিত তাওয়াবিন বিদ্রোহে অংশ নিয়ে নিহত হন। মিখনাফের দুই ভাই সাক‘য়াব ও আব্দুল্লাহ উভয়েই উটের যুদ্ধে নিহত হন। মিখনাফের পুত্র মুহাম্মদ সিফফিন যুদ্ধে অংশগ্রহণের সময় মাত্র সতেরো বছর বয়সী ছিলেন। তিনি আবু মিখনাফের পিতৃকুলীয় চাচা ছিলেন। ঐ যুদ্ধ সম্পর্কে তাঁর প্রত্যক্ষ বর্ণনাগুলোই পরবর্তীতে আবু মিখনাফ নিজের গ্রন্থে লিপিবদ্ধ করেন।

আবু মিখনাফ ইরাকে সংঘটিত বহু গুরুত্বপূর্ণ ঐতিহাসিক ঘটনার প্রত্যক্ষ সাক্ষী ছিলেন। তিনি ৭০০ খ্রিষ্টাব্দে উমাইয়া খেলাফতের বিরুদ্ধে ইবনে আশ‘আথের নেতৃত্বে সংঘটিত ইরাকি বিদ্রোহ প্রত্যক্ষ করেন এবং ৭৫০ সালে আব্বাসীয় বিদ্রোহদের হাতে উমাইয়া শাসনের পতনও প্রত্যক্ষ করেন। তিনি ছিলেন মুহাম্মদ ইবনে সাঈব কালবির ঘনিষ্ঠ বন্ধু। আবু মিখনাফের রচিত বহু ঐতিহাসিক গ্রন্থ ও বিবরণ মূলত মুহাম্মদ কালবির পুত্র হিশাম বিন কালবির মাধ্যমে পরবর্তী প্রজন্মে সংরক্ষিত ও প্রচারিত হয়েছে। আবু মিখনাফ ৭৮৬ বা ৭৮৭ খ্রিষ্টাব্দে ইন্তেকাল করেন।

## ইতিহাস রচনা
আবু মিখনাফ আরবি গদ্য সাহিত্যের একজন প্রাচীনতম লেখক ছিলেন। তিনি ছিলেন একজন ইতিহাসবিদ, যিনি  প্রারম্ভিক ইরাকি ইতিহাসের একজন গুরুত্বপূর্ণ উৎস এবং ইমাম তাবারির ইতিহাসগ্রন্থের প্রধান উৎস।  তিনি তাবারির মতো ইতিহাসবিদের জন্য গুরুত্বপূর্ণ সূত্র ছিলেন। বিশেষ করে ইরাকে হাজ্জাজ বিন ইউসুফের শাসনামলের (৬৯৪–৭১৪ খ্রি.) রাজনৈতিক পরিস্থিতি, বিদ্রোহ দমন, প্রশাসনিক কঠোরতা ও তাঁর সামরিক কার্যক্রম সম্পর্কে যে বিবরণ পাওয়া যায়, তার সবকিছুই আবু মিখনাফের বর্ণনার ওপর নির্ভরশীল। তৎকালীন ইরাকি ঘটনাবলি বর্ণনা করার ক্ষেত্রে অন্যান্য সমসাময়িক উৎস খুব সীমিত হওয়ায় আবু মিখনাফই কার্যত একমাত্র সূত্রে পরিণত হন। একইভাবে, পারস্যে আজারিকা খারিজি বিদ্রোহীদের বিরুদ্ধে জুবাইরি সেনাবাহিনী ও উমাইয়া শাসকদের মধ্যে চলমান।দীর্ঘস্থায়ী সংঘাত ( ৬৮৪–৬৯৮ খ্রি.) সম্পর্কিত ঘটনাবলির বর্ণনাতেও আবু মিখনাফ প্রায় একক উৎস হিসেবে ব্যবহৃত হয়েছেন। বিদ্রোহীদের উত্থান, তাদের বিরুদ্ধে পরিচালিত সামরিক অভিযান এবং উমাইয়া ও জুবাইরি পক্ষের পারস্পরিক দ্বন্দ্ব ইত্যাদি বিষয়ে পরবর্তী ইতিহাসবিদদের কাছে যেসব তথ্য পৌঁছেছে, তার সিংহভাগই তার বর্ণনার মাধ্যমে এসেছে। এছাড়াও সিস্তানের বিরুদ্ধে ইবনুল আশ‘আথের নেতৃত্বে পরিচালিত অভিযানের (৬৯৯–৭০০ খ্রি.) ক্ষেত্রেও আবু মিখনাফের বর্ণনা একক উৎস হিসেবে কাজ করেছে। এই অভিযানের পটভূমি, সেনাবাহিনীর অগ্রযাত্রা, অভ্যন্তরীণ বিরোধ ও শেষ পর্যন্ত এর ব্যর্থতার কারণ সম্পর্কে বিস্তারিত বিবরণ মূলত তার বর্ণনার মাধ্যমেই সংরক্ষিত হয়েছে। তাই বলা যায়, এই তিনটি গুরুত্বপূর্ণ ঐতিহাসিক পর্বের ক্ষেত্রে আবু মিখনাফের বর্ণনা ছাড়া পরবর্তী ইতিহাসবিদদের জ্ঞান অত্যন্ত সীমিত থেকে যেত।

তবে হাদিস বর্ণনাকারী হিসেবে সুন্নি রিজাল শাস্ত্রবিদদের কাছে তিনি দুর্বল ও অনির্ভরযোগ্য হিসেবে বিবেচিত। ইয়াহইয়া ইবনে মা‘ঈন বলেন, “হাদিস বর্ণনার ক্ষেত্রে তিনি নির্ভরযোগ্য নন"। ইবনে আদি বলেন, “তিনি একজন উগ্র শিয়া, যিনি কেবল তাদের (শিয়াদের) বর্ণনাসমূহ প্রচার করেন।

কিছু গবেষকের মতে, তাঁর ঐতিহাসিক বর্ণনাগুলো মূলত কুফা বা ইরাককেন্দ্রিক একটি দৃষ্টিভঙ্গির প্রতিফলন ঘটায়, যা পুরোপুরি শিয়া মতাদর্শভিত্তিক দৃষ্টিভঙ্গির সাথে মেলে না।

তিনি বিপুল তথ্য ও পরিপূর্ণ বর্ণনাসহ ঘটনাগুলিকে অত্যন্ত খোলামেলা, আকর্ষণীয় ও দৃষ্টি-কাড়া ভঙ্গিতে উপস্থাপন করেছেন এবং তিনি সেসব সংলাপ ও মঞ্চায়নের আকারে তুলে ধরেছেন। তবে ইতিহাস বর্ণনায় তিনি নিজের চেয়ে প্রাচীন কিংবা সমসাময়িক অন্যান্য বর্ণনাকারীদের উপেক্ষা করেননি। উদাহরণস্বরূপ, তিনি আমির আল-শা‘বি, আল-রাসিবি মুজালিদ ইবনে সাঈদ ও মুহাম্মদ ইবনে সায়িব আল-কালবির ব্যক্তিত্বদেরও বর্ণনা ও তথ্যসূত্র ব্যবহার করেছেন।

ইবনে আসাকির তাঁর গ্রন্থ তারিখে দিমাশকে একাধিক স্থানে আবু মিখনাফের বর্ণনাকারী হিসেবে মুহাম্মদ ইবনে সায়িব আল-কালবির নাম উল্লেখ করেছেন। এছাড়াও হিজরি দ্বিতীয় শতাব্দীর প্রথমার্ধের বর্ণনাকারী আব্দুল মালিক বিন নওফল, আব্দুর রহমান ইবনে জুন্দাব, হাজ্জাজ ইবন আলি ও নুমাইর ইবনে ওয়ালাহকে আবু মিখনাফের নির্ভরযোগ্য সূত্র ও কর্তৃত্বপূর্ণ বর্ণনাকারী হিসেবে গণ্য করা হতো।

"ইসলামিক হিস্টোরিগ্রাফি" গ্রন্থে চেজ এফ. রবিনসন তাঁকে ইবন ইসহাকের শ্রেণিভুক্ত করেছেন এবং প্রাথমিক যুগের সেই সকল মুসলিম ইতিহাসবিদদের মধ্যে অন্যতম হিসেবে চিহ্নিত করেছেন, যাঁরা ঐতিহাসিক বর্ণনার ক্ষেত্রে প্রায় ৪০টির মতো রচনা রেখে গেছেন। তাঁর এসব রচনার মধ্যে কমপক্ষে তেরোটি ছিল স্বতন্ত্র গ্রন্থাকারে রচিত "মাকতাল" (হত্যাকাণ্ড) বিষয়ক কাজ। বালাজুরি ও তাবারির মতো পরবর্তী যুগের ইতিহাসবিদরা নিজেদের সংকলনে তাঁর এই প্রকরণগ্রন্থগুলি সংগ্রহ ও সংরক্ষণ করেছেন। তবে ইমাম যাহাবি, ইয়াহিয়া ইবনে মাঈন, দারাকুতনি ও আবু হাতেমের মতো অনেক সুন্নি আলেম হাদিসের বর্ণনার ক্ষেত্রে তাঁর সমালোচনা করেছেন; যদিও কিছু গবেষক ও আলেম তাঁকে বিশুদ্ধ/প্রামাণ্য উৎস হিসেবেও বর্ণনা করেছেন।

## রচনাবলী
ইবনে নাদিম তাঁর আল-ফিহরিস্ত গ্রন্থে আবু মিখনাফ রচিত ২২টি গ্রন্থের কথা উল্লেখ করেছেন এবং নাজাশি ২৮টি মনোগ্রাফের তালিকা প্রদান করেছেন। আবু মিখনাফ রচিত উল্লেখযোগ্য গ্রন্থসমূহের মধ্যে রয়েছে: 

* কিতাব আল-সাকীফা (সাকীফার ঘটনা বিষয়ক গ্রন্থ)
* কিতাব আল-রিদ্দা (রিদ্দা যুদ্ধসমূহের ইতিহাস)
* কিতাব আল-শূরা (উসমানের নির্বাচন বিষয়ক গ্রন্থ)
* কিতাব আল-জামাল (জামাল যুদ্ধের ইতিহাস)
* কিতাব আল-সিফ্ফিন (সিফ্ফিনের যুদ্ধের ইতিহাস)
* কিতাব মাকতাল আল-হাসান (ইমাম হাসানের শাহাদাত সম্পর্কিত গ্রন্থ)
* কিতাব মাকতাল আল-হুসাইন  (কারবালার যুদ্ধ ও ইমাম হুসাইনের শাহাদাতের ইতিহাস)
* সিরাত আল-হুসাইন (ইমাম হুসাইনের জীবনচরিত)
* কিতাব খুতবা আল-যাহরা (ফাতিমার বাণীবিষয়ক গ্রন্থ)
* কিতাব আখবার আল-মুখতার ( মুখতার আস-সাকাফির ঘটনাবলি সম্পর্কিত বই)
* ফুতূহ আশ-শাম (শাম বা সিরিয়া বিজয়ের ইতিহাস)

### মাকতাল আল-হুসাইন

তিনি প্রথম ইতিহাসবিদ হিসেবে কারবালার যুদ্ধ–সংক্রান্ত ঘটনাবলিকে পদ্ধতিগতভাবে সংগ্রহ ও সংকলন করেছেন। কারবালার যুদ্ধ তাঁর জন্মের প্রায় ৯ বছর আগে সংঘটিত হয়েছিল। তাঁর এই ঐতিহাসিক কর্ম পরবর্তীতে শিয়া ও সুন্নি উভয় ধারার খ্যাতনামা ইতিহাসবিদদের নিকট নির্ভরযোগ্য ও গ্রহণযোগ্য হিসেবে বিবেচিত হয়; যাদের মধ্যে তাবারির নাম উল্লেখযোগ্য। তিনি তাঁর রচনায় কারবালার যুদ্ধের প্রত্যক্ষদর্শীদের সূত্রে ঘটনাবলী উল্লেখ করেছেন। এসব প্রত্যক্ষদর্শীর মধ্যে ছিলেন মুহাম্মদ ইবনে কাইস, হারিস ইবনে আব্দুল্লাহ ইবনে শারিক আমিরি, আব্দুল্লাহ ইবনে আসিম, দাহহাক ইবনে আব্দুল্লাহ, আবু জানাব আল-কালবি ও আদি ইবনে হুরমুলা।

### ফুতুহ আল-শাম
আজদী, ইবনুল কালবী, ইবনে আসাম ও আল-ওয়াকিদির রচিত ফুতূহ আল-শাম শীর্ষক বিভিন্ন গ্রন্থ মূলত আবু মিখনাফের ফুতূহ আল-শাম গ্রন্থের ওপর ভিত্তি করে রচিত হয়েছে। একইভাবে ইবনে আসাকির ও বালাজুরি তাঁদের বর্ণনার সূত্র হিসেবে আবু মিখনাফকেই অনুসরণ করেছেন। 

## আরো দেখুন

* ইবনে হিশাম
* সাইফ ইবনে উমর

## গ্রন্থপঞ্জি
* 
* Robinson, Chase F. (2003), Cambridge University Press, 
* 
* 
* 
* 

## বহিঃসংযোগ
* about abu Mikhnaf

## তথ্যসূত্র

বিষয়শ্রেণী:৭২৮-এ জন্ম
বিষয়শ্রেণী:৭৮৭-এ মৃত্যু
বিষয়শ্রেণী:মুসলিম ইতিহাসবিদ
বিষয়শ্রেণী:ইতিহাসবিদ